b"\n_START_ARTICLE_\nUlysses Dirckinck-Holmfeld\n_START_PARAGRAPH_\nJohan Daniel Carl Ulysses Dirckinck friherre af Holmfeld (26. januar 1801 i Osnabr\xc3\xbcck \xe2\x80\x93 22. juli 1877 p\xc3\xa5 Marienh\xc3\xb6he, D\xc3\xbcsternbrook ved Kiel) var en dansk diplomat, bror til Constant Dirckinck-Holmfeld._NEWLINE_Han var s\xc3\xb8n af nederlandsk oberst og fl\xc3\xa5dekaptajn, senere dansk friherre Arnold Christian Leopold von Dirckinck (1763-1828), som 1796 i Christianssand havde \xc3\xa6gtet Anna Helene Holm (1776-1809), datter af den derv\xc3\xa6rende amtmand._NEWLINE_Ulysses Dirckinck-Holmfeld blev 1819 sekondl\xc3\xb8jtnant i Marinen og premierl\xc3\xb8jtnant 1824, \xc3\xa5ret efter at han var g\xc3\xa5et i fransk tjeneste for at uddanne sig yderligere. Efter et kort ophold hjemme gik han i 1828 p\xc3\xa5 ny i fremmed tjeneste, denne gang til Rusland, hvor han udm\xc3\xa6rkede sig i krigen mod tyrkerne og blev bel\xc3\xb8nnet med Georgskorset, ligesom der gjordes ham meget fordelagtige tilbud, da han i 1830 vendte tilbage til Danmark. Efter sin hjemkomst forlod Dirckinck-Holmfeld imidlertid Marinen og levede som privatmand, indtil han blev amtsforvalter i Pinneberg, en stilling, han officielt bekl\xc3\xa6dte indtil 1853, men faktisk opgav i august 1848, da han tr\xc3\xa5dte ind i diplomatiet._NEWLINE_Fra august til oktober 1848 var Dirckinck-Holmfeld charg\xc3\xa9 d'affaires ad interim i Haag, hvad han allerede p\xc3\xa5 grund af sine relationer m\xc3\xa5 have v\xc3\xa6ret s\xc3\xa6rlig egnet til; dertil kom, at han 26. april 1831 i Hannover havde \xc3\xa6gtet en hollandsk dame, baronesse Elisabeth Sirtema van Grovenstein (f\xc3\xb8dt 1810 i Demerara i Guyana, d\xc3\xb8d i Wiesbaden 1881). I \xc3\xa5rene 1849-56 blev Dirckinck-Holmfeld sendt som gesandt i overordentlig mission til Hansest\xc3\xa6derne og flere tyske hoffer, ligesom der overdroges ham en sendelse til rigsforstanderen, \xc3\xa6rkehertug Johan. Samtidig hermed blev Dirckinck-Holmfeld kammerherre (1849), Kommand\xc3\xb8r af Dannebrog (1850) og fik Storkorset 1856, nogle m\xc3\xa5neder f\xc3\xb8rend han blev udn\xc3\xa6vnt til gesandt i Paris, en post, han imidlertid kun bekl\xc3\xa6dte til begyndelsen af 1860, da han under baron Carl Frederik Blixen-Fineckes kortvarige styrelse blev stillet til disposition. I slutningen af 1862 blev Dirckinck-Holmfeld, samtidig med at han udn\xc3\xa6vntes til gehejmekonferensr\xc3\xa5d, p\xc3\xa5 ny kaldet til diplomatisk virksomhed og sendtes som gesandt til Frankfurt am Main, hvor han blev Danmarks sidste repr\xc3\xa6sentant. Han udelukkedes fra Forbundsdagen 28. november 1863, og hermed var hans statstjeneste forbi. Efter at v\xc3\xa6re blevet entlediget i 1864 henlevede han sine sidste \xc3\xa5r p\xc3\xa5 Marienh\xc3\xb6he ved Kiel, hvor han d\xc3\xb8de 22. juli 1877. Dirckinck-Holmfeld var en dygtig diplomat, hvad hans depecher vidner om; i politisk henseende h\xc3\xb8rte han til helstatspartiet._NEWLINE_Han er begravet i Kiel. Der findes et litografi udf\xc3\xb8rt af Lecler i Paris 1829."